Geir Bakke

**Geir Bakke** (født 1969) er en norsk fotballtrener og tidligere fotballspiller som er hovedtrener for Vålerenga Fotball. Bakke ble i 2017 kåret til årets trener på herresiden i norsk fotball av Norsk Fotballtrenerforening.

Han er født på Hamar, men flyttet til Rælingen da han var 6 år gammel.

## Spillerkarriere
Bakke spilte aldersbestemt fotball i Rælingen FK til han var første års junior, da han gikk til Strømmen IF i 1987. Han spilte for Strømmen og Bærum i 2. divisjon og 1. divisjon, før han i 1993 signerte for Kongsvinger i Eliteserien. I Kongsvinger var han blant annet med å spille 1–1 mot Juventus på Ullevaal Stadion i UEFA-cupen i 1993. Fra 1995 til 1997 spilte Bakke for Stabæk, i sin siste sesong i Stabæk slet han stort med skader og spilte ikke kamper.

## Trenerkarriere
Etter at Bakke sin aktive karriere som fotballspiller tok slutt ble han hovedtrener for Skjetten i 1998 og 1999. I november 1999 ble Bakke hentet til Vålerenga som assistenttrener under Tom Nordlie. Da Nordlie måtte slutte, ble Bakke værende i Vålerenga som assisterende trener og spillerutvikler i flere år. I 2002 var han med å vinne cupgull med Vålerenga, i 2004 sølv i Eliteserien, og i 2005 seriegull.

Etter seriegullet med Vålerenga ble Bakke hovedtrener for Moss FK i 1. divisjon foran 2006-sesongen. Han ledet laget til en 8.-plass i 1. divisjon i 2006, før det ble 5.-plass i 2007. I august 2008 ble det kjent at Bakke ga seg i Moss etter sesongen og hadde signert kontrakt som assistenttrener i Stabæk fra januar 2009. Kort tid etter ble Bakke og Moss enige om og avslutte arbeidsforholdet med umiddelbar virkning.

Fra 2009 til 2011 var Bakke assistenttrener i Stabæk, før han i november 2011 ble klar som hovedtrener i Kristiansund BK i 2. divisjon. I sin første sesong ledet han laget til et suverent opprykk fra 2. divisjon. I september 2012 skrev han ny kontrakt med Kristiansund ut 2016-sesongen. I Kristiansund sin første sesong i 1. divisjon i 2013, ledet Bakke laget til en 9.-plass. I januar 2014 ble det kjent at Bakke forlot Kristiansund for å bli assistenttrener i Molde FK i Eliteserien under Tor Ole Skullerud. Han var i 2014-sesongen med å bli seriemester med Molde, som tok ny poengrekord i Eliteserien med 71 poeng.

Foran 2015-sesongen ble Bakke ny hovedtrener i Sarpsborg 08 i Eliteserien.  I sin første sesong ledet Bakke klubben til sin første cupfinale i 2015, finalen endte med tap, 0–2 for Rosenborg. Under Bakkes ledelse hadde Sarpsborg 08 resultatforbedring år for år de første sesongene, 11.-plass i 2015 ble etterfulgt av 6.-plass i 2016, før de i 2017 endte på 3.-plass og tok bronse i Eliteserien. I 2017 ble det også nok en cupfinale, denne gangen var det Lillestrøm som ventet i finalen, men nok en gang endte det med tap for Bakke og Sarpsborg. Bakke ble i 2017 kåret til årets trener på herresiden i norsk fotball av Norsk Fotballtrenerforening. Etter bronsen i Eliteserien 2017 skulle Sarpsborg 08 prøve seg i Europacup i 2018. Under ledelse av Bakke slo Sarpsborg ut islandske IBV, sveitsiske St. Gallen og israelske Maccabi Tel Aviv i kvalifiseringen til Europa League, og avanserte til gruppespill. I gruppespillet mot Genk, Besiktas og Malmö tok Sarpsborg 08 fem poeng - tre av disse i åpningskampen hjemme mot Genk. Mot Malmö endte det uavgjort i begge kamper, mens Besiktas ble for sterke begge ganger. Etter lengre tids spekulasjoner om at Bakke skulle bli ny hovedtrener i Rosenborg, signerte han i desember 2018 ny kontrakt med Sarpsborg 08 frem til 2024. I februar 2019 tok Sarpsborg 08 et uvanlig grep for toppfotball å være, og Geir Bakkes kontrakt ble utvidet til fast ansettelse i klubben.

31. desember 2019 ble det klart at Bakke var ansatt som ny hovedtrener for Lillestrøm SK, som akkurat hadde rykket ned til 1. divisjon. Sammen med assistenttrener Petter Myhre tok de laget til opprykk i første sesong. Lillestrøm tok raskt steget opp i toppen etter opprykket, og både i 2021 og 2022 endte de på 4.-plass. I NM 2022–23 tok laget seg helt til cupfinalen, hvor det ble tap for Brann.

12. juli 2023 signerte han som hovedtrener for Vålerenga.

## Statistikk
Hentet fra Norges Fotballforbund.

## Referanser


## Eksterne lenker
*